Inwoner vra hoekom vir vuil water betaal moet word | Netwerk24
Inwoner vra hoekom vir vuil water betaal moet word
Vrydagoggend was die water by my huis in Charleston Hill sonder enige kennis meer as twee uur lank af.
Ek neem aan ’n pyp het iewers gebars, want ons is nie vooraf in kennis gestel nie. Ek verstaan heeltemal dat hierdie soort goed gebeur.
Maar hoe nou gemaak met die klomp modder wat eers by die krane uitkom en al die vuil water wat ek eers moet uittap voor die water skoon is? Dit het my seker 40 minute geneem voor die water weer skoon was.
Wie betaal die waterrekening – sekerlik ek? Ek weet die damvlakke lyk beter, maar die waterbeperkings is mos steeds geldig en die hoë watertarief ook.
Ek probeer regtig spaar waar ek kan.
Hoe kan ons dit in die toekoms verhoed?
Is daar ’n manier waarop die munisipaliteit kan verseker dat daar nie modderwater by my krane uitkom en ek nie verantwoordelik gehou word as my waterverbruik hoër is nie?
Dirk Hattingh, Uitvoerende Direkteur: Ingenieursdienste, Drakenstein-munisipaliteit reageer: Wanneer Drakenstein-munisipaliteit beplande werk aan pypstelsels uitvoer, word verbruikers gewoonlik 48 uur voor die tyd in kennis gestel. Met onverwagse of onbeplande barspype is dit egter nie moontlik nie. Ons probeer barspype so vinnig moontlik herstel en ook pypstelsels met kroniese barste vervang mits voldoende fondse beskikbaar is.Dit is wel so dat bruinwater van tyd tot tyd in verbruikers se stelsels beland. Die Munisipaliteit probeer egter verhoed dat dit gebeur - sover moontlik - deur die munisipale stelsel ná herstelwerk aan ’n barspyp te spoel. In die skrywer se geval, blyk dit dat van die bruinwater wel in die stelsel agtergebly en in die pypstelsel beland het. Die Munisipaliteit vra die skrywer asseblief sy of haar adres aan die Munisipaliteit by 080 131 3553 (tolvry) te verskaf sodat ons die eiendom kan besoek om verdere spoelwerk te onderneem.